শুক্রবার দুপুরে ঘড়ির কাঁটায় তখন সবে দেড়টা ছুঁয়েছে। লেকের (রবীন্দ্র সরোবর) মিশকালো রাস্তার বাঁক পেরিয়ে সাদা মেকআপ ভ্যানের সামনে এসে দাঁড়াল কনভয়। সাদা পোর্শে কায়েন গাড়ি থেকে নেমে এলেন তিনি। বলিউড শাহেনশা। অমিতাভ বচ্চন।

ভক্তদের দিকে হাত নাড়লেন ব্যস্ততার ফাঁকেই।
শাহেনশার আগমনে চারদিকে তখন কানপাতা দায়! অভিনেতার পরনে সাদা পাজামা-পাঞ্জাবি, আকাশি জ্যাকেট। পায়ে কালো জুতো। উৎসাহী মানুষের উদ্দেশে হাত নেড়ে চলে গেলেন সাধের মেকআপ ভ্যানে। জানা গেল, মেকআপ ভ্যানটি নাকি মুম্বই থেকে নিয়ে আসা হয়েছে। গত বছর নভেম্বরে কলকাতায় ‘পিকু’র শ্যুটিংয়ের সময় এই মেকআপ ভ্যানটিই ব্যবহার করেছিলেন অমিতাভ।
অমিতাভ যে আসছেন, স্থানীয়দের মধ্যে সে খবর ছড়িয়ে পড়েছিল বৃহস্পতিবার রাতেই। উৎসাহী মানুষের ভিড়ে দাঁড়িয়ে থাকা মধ্যবয়সি শিখা রায় বললেন, ‘‘বৃহস্পতিবার রাতেই খবর পেয়েছিলাম। অমিতাভ আসছেন, আর ওঁকে দেখব না? তাই চলে এলাম।’’

শুটিংয়ের ফাঁকে অমিতাভ।
এদিন সকাল ৭টায় সেট’এ পৌঁছে দেখা গেল, সবে রিহার্সাল শুরু হয়েছে। লেকের পাড়ে একটি ফোন বুথও বসানো হয়েছে। পরনে কালো হুডি, কালো ট্রাউজার্স, সাদা কেড্‌স— অবিকল অমিতাভরূপী এক ব্যক্তি শট দিচ্ছেন। হুডিতে তাঁর মুখ প্রায় ঢাকা, হাতে গ্লাভ্‌স। পকেট থেকে রুমাল বার করে রিসিভার মুছে নিয়ে কাউকে ফোন করছেন। এটাই দৃশ্য। প্রথমে শোনা গেল, উনি অমিতাভের বডি ডাব্‌ল! পরে অবশ্য জানা গেল, সেই ব্যক্তি নাকি আদতে ছবির ভিলেন!
পিসিও বুথে অমিতাভের ফোন করার দৃশ্য ছাড়াও বিদ্যা বালন এবং নওয়াজুদ্দিন সিদ্দিকির একসঙ্গে একটি দৃশ্যেরও শ্যুট হয়। ছবির একটি চরিত্রে অভিনয় করছেন কলকাতার অভিনেতা
সুকোমল চট্টোপাধ্যায়।

ছবির আরও দুই চরিত্রে বিদ্যা বালন এবং নওয়াজউদ্দিন সিদ্দিকি
‘তিন’ ছবিতে অমিতাভ অভিনীত চরিত্রের নাম জন বিশ্বাস। জানালেন এক ইউনিট সদস্য। পরদায় বিদ্যা অ্যাসিস্ট্যান্ট পুলিশ কমিশনারের চরিত্রে অভিনয় করছেন। চরিত্রের নাম সারিকা। নওয়াজুদ্দিন অভিনীত চরিত্রের নাম মার্টিন। জানা গেল, একটি অপহরণের ঘটনাকে ঘিরেই নাকি এই ছবির চিত্রনাট্য। ছবিটি পরিচালনা করছেন ঋভু দাশগুপ্ত। ক্রিয়েটিভ প্রোডিউসার সুজয় ঘোষ। দু’জনেই উপস্থিত ছিলেন শ্যুটিং স্থলে।